Alytaus senoji geležinkelio stotis

Alytaus senoji geležinkelio stotis – buvusi geležinkelio stotis Alytaus mieste, Gardino g. 14, į pietryčius nuo Alytaus miesto stadiono. Šalia buvo vandens bokštas, toliau – maisto sandėlis (ledaunė). Išlikusi Alytaus geležinkelio stoties keleivių namo rytinė dalis stačiakampio plano, vieno aukšto su pastoge ir rūsiu po dalimi pastato (paveldo objektas, unikalus Nr. 41997). Išlikusios originalios plytos, ornamentuotų grindų dangos plytelių fragmentai, stoties siurblinė, pastatyta 1895–1899 m. (kultūros paminklas, unikalus Nr. 41998). Istorija XIX a. pabaigoje nutiestas Užnemunės geležinkelis, ėjęs ir per Alytų, kur stotis įkurta 1899 m. Stotis priskirta IV klasei, keleivių rūmai buvo netinkuoto mūro. Po I pasaulinio karo lenkams užėmus Vilniaus kraštą, Varėnos geležinkelio stotis buvo irgi užimta lenkų, todėl Užnemunės geležinkelis liko atkirstas nuo Varėnos, o ruožas nuo Alytaus į pietryčius tapo aklinas ir dėl to išardytas. Ruože nuimti bėgiai buvo kraunami Alytaus stotyje. 1923 m. Alytaus geležinkelio stoties gyvenvietėje surašytas 161 gyventojas. Tarpukariu prie stoties pastatyti brigados poilsio namai. 1941 m. iš Alytaus stoties išvežta daug lietuvių tremtinių. Birželio 16 d. 22 vagonai išvežti į Bijską (Altajaus kraštas), 1 vagonas į Medvežja Gorą (Karelija), 1 vagonas į Makatą (vakarų Kazachija netoli Gurjevo), 4 vagonai sustojo Starobilsko stotyje (rytų Ukraina). Birželio 19 d. tremtiniai iš Alytaus išvežti į Krasnojarską, paskui nuo ten plukdyti Jenisiejumi tolyn. Didžioji mūrinio stoties pastato susprogdinta II pasaulinio karo metais – išliko tik rytinis flygelis. Alytaus–Šeštokų geležinkelis po II pasaulinio karo neveikė, kol 1959 m. vėl buvo atidarytas, oficialiai juostą nukirpo LTSR ministras pirmininkas Motiejus Šumauskas. Alytaus stotis vėl atidaryta 1959 m. per tarptautinę geležinkelininkų dieną rugpjūčio 28 d. Buvusi centrinė rūmų dalis ir vakarinis flygelis pakeisti mediniais stoties rūmais, sujungtais su mūriniu rytiniu flygeliu. Šalia stoties buvo pionierių namai. Sovietmečiu naudota kaip krovininė ir keleivinė stotis. Keleiviniai dyzeliniai traukiniai kursuodavo 5–7 kartus. 1984 m. miesto vakarinėje dalyje atidaryta naujoji geležinkelio stotis. 1997 m. pavasarį geležinkelio bėgiai per miestą išardyti. Išardžius geležinkelį, senojo stoties pastato likučiai apleisti, po 2010 m. stoties teritorija palaipsniui baigiama užstatyti individualiais namais. Depo pastate po 1991 m. veikė statybinių medžiagų parduotuvė, vėliau įsikūrė Šv. Elžbietos seserų kongregacijos vienuolės. 2017 m. stoties pastatas įtrauktas į Kultūros paveldo registrą. Šaltiniai Nuorodos Olitaorany.lt Olitos (Alytaus) geležinkelio stotis Alytaus geležinkelio stotis tarpukaryje Alytaus geležinkelio stotis pokariu Alytaus geležinkelio stoties atidarymas 1959 m. Alytaus geležinkelio šiais laikais Alytaus geležinkelio išardymas Youtube.com Alytaus traukinių stoties atidarymas 1959 m. Buvusi Alytaus (Olitos) geležinkelio stotis